  Анжелика Тихонова корреспондент 2021-тӥ арын Удмуртиын чакламлэсь трос картофка, етӥн но рапс мерттӥзы-кизизы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Рапсэз чаклам 18 сюрс 800 гектар интые 19 сюрс 300 гектаре кизизы. Етӥнэз 6 сюрслэсь трос гектаре кизизы, малпамын вал 5 сюрс 600 гектаре. Нош картофкаез 6 сюрс пала гектаре мерттӥзы, чакламлэсь 26 процентлы тросгес 31-тӥ куартолэзьлы тысё но тысё-пуртэсо юосты Балезино ёросын гинэ кизё на. Мукетъёсаз ужъёссэс йылпумъязы. Бакча сиёнъёсты мерттон ужъёс 85 процентлы быдэстэмын. Со сяна, 6 сюрс 200 гектаре одӥг аръём турынъёсты кизьыны кылемын на (ужъёс 88 процентлы быдэстэмын) но 5 сюрс 800 гектаре – трос аръем турынъёсты (92 процентлы быдэстэмын). Та дыре куд-ог ёросъёсын «Гырон быдтон» шулдыръяськонъёс ортчо ини, устооссэ возёсъёсты но механизаторъёсты пусъё. Нырысетӥ возёсъёсын пудо сиёнлы сенаж дасяны кутскизы ни.  Тодэ вайытом, Гербер элькун праздник туэ 26-тӥ куартолэзе ортчоз. Тегъёс: Ижкар Удмуртия гуртвозёс бусыужъёс кизён  